Palkmööbel

**Palkmööbel** on täispuidust valmistatud, sageli jämedakoeline mööbel. Mööblitükid saetakse ja tahutakse palgist mõnikord ühes tükis, aga valmistatakse mööblit ka erinevate osade liitmisel.

## Eripärad

Palkmööblit muust mööblidisainist eristav omadus on see, et puidu koorealune pind jäetakse sageli vähemal või suuremal määral nähtavaks, viimistlemisel piirdutakse mõningase lihvimise ja tasandamisega, kuid eesmärk pole pindu joonsirgeks lõigata, vaid just puidu loomulik pind esile tuua. Samuti on kasutatav materjal sageli massiivne: laud, tool, pink, voodi jne valmistatakse kas pool- või täispalkidest või peenpalkidest. Olenevalt puuliigist ja töötlusviisist on vahel võimalik jätta ka koor eemaldamata. Võimalusel kasutatakse ära ka loomuliku pinna muid eripärasid: näiteks jäetakse oksatüügas alles, et seda nagina rakendada.

## Eelised
Selle mööblistiili eelis seisneb valmistamisviisi lihtsuses – erinevalt tislermööblist läheb vaja suhteliselt vähe tööriistu. Võimalik on hakkama saada vaid sae, kirve ja puuriga, aga vajadusel ja võimalusel ka muid töötlusvahendeid kasutada, näiteks liimeistrit, höövlit, spetsiaalseid peenpalkmööbli puure ja tüübelfreese. Samal põhjusel oli ka algupärane talumööbel roigastest ja poolpalkidest valmistatud.

## Puudused
Massiivne puit võib õhuniiskuse muutumise tõttu hakata "mängima" ehk paisuma ja kahanema, sellega seoses võib see ka naksuda. Lisaks on massiivpuidust mööbliese raske. 

## Materjal
Palkmööbliks sobivad kõik puiduliigid, valik oleneb kasutaja vajadustest, võimalustest ja eelistustest. Eelistatum on nn metsakuiv ehk jalal kuivanud puu, kuna see on aeglaselt kuivanud ja kipub seetõttu hiljem vähem lõhenema.

## Kasutuskohad
Kuna palkmööbel on massiivne, raskepärane, siis sobib see pigem maamajja ja õuemööbliks, vähem linnamajja või korterisse, kuna kitsamates oludes hakkab oma raskepärasusega domineerima. Tänu täispuidu kasutamisele leiab see sageli välimööblina kasutust, sest jämedam puit kestab saematerjalist kauem. Nii võib Eesti looduslikel puhkealadel näha ennekõike peen- ja poolpalgist valmistatud pinke ning laudu, vähem saematerjalist valmistatud esemeid.

## Pilte

Fail:Log furniture bench 2021.jpg|Pakkudest jalgadega, poolpalgist istealuse ja seljatoega ning peenpalkidest seljatoekonstruktsiooniga pink
Fail:Wooden furniture in Russia (4416607486).jpg|Palginottides ja poolkalkidest laud ja pink
Fail:VIEW OF TABLE - Mount Rainier National Park, Rustic Furnishings, Paradise, Pierce County, WA HABS WASH,27-PARA,2-39.tif|Palginottidest laud
Fail:Řepora, sednice domkáře.jpg|Talutoa sisustus
Fail:Log furniture benches.jpg|Kaks pingi valmistusviisi: vasemal kuuse palgiosadest kokku pandud pink, otse on näha massiivsest jalakapalgist ühes tükis lõigatud pink
Fail:PERSPECTIVE VIEW OF TABLE - Mount Rainier National Park, Rustic Furnishings, Paradise, Pierce County, WA HABS WASH,27-PARA,2-54.tif|Massiivne palkidest laud
Fail:Log furniture kitchen sink stand made from hollowed out log.jpg|Kraanikausi alus õõnestatud kuusest
Fail:Log furniture bar stool, bench and table.jpg|Palgist baaripukk, pink (paremal) ja laud
Fail:Log furniture chest 2.jpg|Lõhestatud palgijupist kirstu õõnestamine
Fail:Log furniture chest 3.jpg|Palgist kirst avatuna
Fail:Log furniture chest 4.jpg|Palgist kirst suletuna
Fail:Log furniture bench with a roof.jpg|Katusega palkpink


## Vaata ka

* palkmaja
* mööbel
* tisler
* puutöö
* massiivpuit
* roigasmööbel

## Viited